钦定古今图书集成/明伦汇编/闺媛典/第113卷 > 皇清十九 > 黄维桢妻杨氏
## 钦定古今图书集成/明伦汇编/闺媛典/第113卷 > 皇清十九 > 黄维桢妻杨氏

按《同安县志》：杨氏，浯州人。年十四，归南安黄维桢，徙居永春。姑没，氏事翁甚孝谨。桢病，邻妇代卜云：“夫妻难两全。” 氏泣谓夫，愿以身代意未行而桢殁。其俗，病死者即火其枕席，氏留寝如故。每取筊向灵前卜曰：“三旬许我归乎？” 翁微闻，托邻妇代慰之。一日翁出，氏整衣冠拜告。邻妇询其故，佯曰：“祈翁康宁尔。” 又曰：“欲少憩，翁归，幸为言，午饭已在案矣。翁归食毕，呼妇不应。邻妇入视，已自缢帷中，年十有七。时大旱，绅士咸集祈雨，齐往观之，颜色如生。邑令以闻，奉

旨“旌表。”